胡達孝水墨妙絕一世爲余作枯松孫枝石間老柏謝以長句
作者：楊萬里
朝代：宋

paragraphs: 東齋歸自浣花里，訪我弄泉惠山趾。
隨身萬里只孤舟，一簪不曾著行李。
忽拈遠物出袖中，乃是孔明廟前古柏閬州松。
徑從平地便起立，上穿屋瓦到青穹。
老蛟脫鱗乾見骨，厥孫碧絲作鬚髮。
石間霜皮二千尺，石似孤根根似石。
硬根瘦榦未要論，葉間猶带漢唐春。
歲久亦無苔蘚痕，只有雪山之雪玉壘雲。
却收松柏半天裏，几上捲來一張紙。